Na podlagi prvega odstavka 24. člena Gradbenega zakona (Uradni list RS, št. 61/17 in 72/17 – popr.) izdaja minister za okolje in prostor

PRAVILNIK

o zahtevah za nizkonapetostne električne inštalacije v stavbah

I. SPLOŠNE DOLOČBE

1. člen

(vsebina in uporabapravilnika)

(1) Ta pravilnik določa zahteve in načine, s katerimi se zagotavlja varnost nizkonapetostnih električnih inštalacij in nanje trajno povezanih naprav in opreme (v nadaljnjem besedilu: električne inštalacije) v stavbah ves čas njihove življenjske dobe in katerih cilj je omejiti ogrožanje ljudi, živali in premoženja.

(2) Ta pravilnik se uporablja za projektiranje in gradnjo novih stavb ter rekonstrukcijo in vzdrževanje obstoječih stavb. Za rekonstrukcije se uporablja v skladu z določili Gradbenega zakona.

(3) Zahteve tega pravilnika se smiselno uporabijo tudi za gradbene inženirske objekte in druge gradbene posege, če predpisi, ki urejajo njihove bistvene zahteve, ne vsebujejo enakovrednih določb glede varnosti električnih inštalacij.

(4) Ta pravilnik se izda ob upoštevanju postopka informiranja v skladu z Direktivo (EU) 2015/1535 Evropskega parlamenta in Sveta z dne 9. septembra 2015 o določitvi postopka za zbiranje informacij na področju tehničnih predpisov in pravil za storitve informacijske družbe (UL L št. 241, z dne 17. 9. 2015, str. 1).

2. člen

(razmerje do drugih predpisov)

(1) Posamezne zahteve glede električnih inštalacij so lahko za katero od vrst stavb s posebnim predpisom urejene drugače kot v tem pravilniku. V takem primeru se določbe tega pravilnika uporabljajo le za tiste zahteve, ki niso urejene s posebnim predpisom.

(2) Pri projektiranju, izvajanju in vzdrževanju električnih inštalacij je treba za zagotovitev požarne varnosti in varnosti eksplozijsko ogroženih prostorov poleg zahtev tega pravilnika upoštevati tudi ustrezne zahteve predpisov, ki urejajo požarno varnost in protieksplozijsko zaščito.

3. člen

(opredelitev izrazov)

(1) Nizkonapetostne električne inštalacije so inštalacije, naprave in oprema, napajane z nazivno izmenično napetostjo do vključno 1000 V oziroma z nazivno enosmerno napetostjo do vključno 1500 V.

(2) Naprave in oprema iz prejšnjega odstavka lahko proizvajajo in shranjujejo električno energijo in so podrobneje opisane v tehnični smernici iz 7. člena tega pravilnika.

(3) Električne inštalacije se ločijo na zahtevne in manj zahtevne nizkonapetostne električne inštalacije, in so določene v tehnični smernici iz 7. člena tega pravilnika.

(4) Izrazi s področij električnih inštalacij in graditve stavb, uporabljeni v tem pravilniku, imajo enak pomen, kot je določeno v slovenskih standardih o električnih inštalacijah in so navedeni v seznamu referenčnih dokumentov tehnične smernice iz 7. člena tega pravilnika in v predpisih, ki urejajo graditev objektov.

4. člen

(vgrajevanje delov)

Vgrajevati je dovoljeno samo take električne inštalacije, katerih elementi izpolnjujejo zahteve veljavnih predpisov o dajanju proizvodov na trg.

5. člen

(prepoved strožjih zahtev)

Sistemski operater distribucijskega omrežja ob izdaji mnenja o priključitvi in ob izvedbi priključitve objekta na distribucijsko omrežje ne sme postavljati strožjih zahtev glede varnosti njegovih električnih inštalacij, kot jih določa ta pravilnik, in ne sme predpisati vrste in izvedbe zaščite pred električnim udarom, temveč mora v mnenju navesti le podatek o tem, kateri od navedenih sistemov električnih inštalacij se sme priključiti na njegovo omrežje:

* TN – sistem, v katerem sta obratovalna in zaščitna ozemljitev združeni ali
* TT – sistem, v katerem sta obratovalna in zaščitna ozemljitev ločeni.

II. ZAHTEVE ZA ELEKTRIČNE INŠTALACIJE

6. člen

(zagotovitev varnosti)

Električne inštalacije morajo biti projektirane, izvedene in vzdrževane tako, da:

* se preprečijo ali vsaj omejijo kvarne posledice električnega udara,
* se prepreči čezmerno segrevanje njihovih elementov,
* se prepreči vžig možne eksplozivne atmosfere,
* se preprečijo podnapetostni, prenapetostni in čezmerni elektromagnetni vplivi,
* se preprečijo nevarnosti prekinitve napajanja,
* se preprečijo druge nevarnosti (npr. oblok, nenadzorovano mehansko delovanje),
* zagotavljajo pravilno in nemoteno delovanje naprav in opreme, ki so del električne inštalacije,
* zagotavljajo pravilno in nemoteno delovanje naprav in opreme, ki se priključujejo nanje ter
* ne ovirajo stalnosti in kakovosti dobavljene električne energije sosednjim inštalacijskim sistemom s čezmernimi nihanji napetosti ali drugimi tehničnimi motnjami.

III. NAČINI IZPOLNJEVANJA ZAHTEV

7. člen

(uporaba tehnične smernice)

(1) Minister, pristojen za gradbene zadeve, izda tehnično smernico TSG-N-002 Nizkonapetostne električne inštalacije (v nadaljnjem besedilu: tehnična smernica), ki določa priporočene gradbene ukrepe oziroma rešitve za dosego zahtev tega pravilnika.

(2) Če so pri projektiranju, izvedbi in vzdrževanju električnih inštalacij v stavbah v celoti uporabljeni ukrepi oziroma rešitve (v nadaljnjem besedilu: ukrepi), navedeni v tehnični smernici ali v dokumentih, na katere se smernica sklicuje, velja domneva o skladnosti z zahtevami iz tega pravilnika.

8. člen

(uporaba drugih ukrepov)

(1) Pri projektiranju, izvedbi in vzdrževanju električnih inštalacij se smejo namesto ukrepov, navedenih v tehnični smernici, uporabiti rešitve v skladu z zadnjim stanjem gradbene tehnike, ki zagotavljajo izpolnitev zahtev tega pravilnika in vsaj enako stopnjo varnosti kot za projekt, pripravljen z uporabo tehnične smernice

(2) Ukrepi iz prejšnjega odstavka pomenijo upoštevanje zadnjega stanja gradbene tehnike v skladu z Gradbenim zakonom. Izpolnjenost zahtev za varnost električnih inštalacij po tem pravilniku se v takem primeru zagotovi v skladu s 15. členom tega pravilnika.

(3) Ne glede na prvi odstavek tega člena je treba v vseh primerih dejanja iz 10. in 13. člena tega pravilnika izvesti izključno na način, kot je naveden v tehnični smernici.

9. člen

(izvajalec preverjanja)

(1) Naloge, povezane s preverjanji električnih inštalacij iz 9. in 11. člena tega pravilnika, smejo opravljati le posamezniki s pridobljeno nacionalno poklicno kvalifikacijo za preverjanje zahtevnih električnih inštalacij in nacionalno poklicno kvalifikacijo za preverjanje manj zahtevnih električnih inštalacij v skladu z Zakonom o nacionalnih poklicnih kvalifikacijah (Uradni list RS, št. 1/07 – uradno prečiščeno besedilo 85/09). Pristojnosti za preverjanja nizkonapetostnih električnih inštalacij so določene v točki 12 tehnične smernice.

(2) Ne glede na prejšnji odstavek smejo naloge, povezane s preverjanji električnih inštalacij pri eksplozijsko ogroženih objektih oziroma prostorih, opravljati le posamezniki s pridobljeno nacionalno poklicno kvalifikacijo za preverjanje zahtevnih električnih inštalacij ob prisotnosti pooblaščene osebe lastnika za delo v eksplozivnem okolju v skladu s predpisom, ki ureja protieksplozijsko zaščito.

(3) Državljan države članice Evropske unije (EU), Evropskega gospodarskega prostora (EEA/EGP) in Švicarske konfederacije (v nadaljevanju: državljan države članice EU) sme opravljati naloge, povezane s preverjanji električnih inštalacij iz 10. in 12. člena tega pravilnika, če izpolnjuje pogoje, določene v Zakonu o postopku priznavanja poklicnih kvalifikacij za opravljanje reguliranih poklicev (Uradni list RS, št. 39/16).

(4) Državljan države, ki ni država članica EU, sme opravljati naloge, povezane s preverjanji električnih inštalacij iz 9. in 11. člena tega pravilnika, če izpolnjuje pogoje iz prvega odstavka tega člena.

10. člen

(prvo preverjanje električnih inštalacij)

(1) Investitor mora pred pričetkom izvajanja del na objektu zagotoviti imenovanje izvajalca preverjanja. Izvajalec preverjanja pri gradnji istega objekta ne more nastopati kot nadzornik.

(2) Izvajalec preverjanja mora za novo izvedene električne inštalacije ob sodelovanju nadzornika za električne inštalacije v ustreznih fazah gradnje opraviti vizualni pregled, preskus in meritve vgrajenih električnih inštalacij.

(3) Pri dejanjih, navedenih v prejšnjem odstavku, izvajalec preverjanja preveri skladnost električnih inštalacij s tem pravilnikom in njihovo varnost, kar vključuje tudi oceno združljivosti na električne inštalacije priključenih naprav, opreme in strojev, ter sestavi zapisnik na način, kot je določen v tehnični smernici. Zapisnik je obvezna priloga dokazila o zanesljivosti objekta in je določen v predpisih, ki urejajo graditev objektov.

11. člen

(uporaba in vzdrževanje)

(1) Lastnik stavbe ali električno zaključene celote v stavbi mora v skladu z določbami tega pravilnika zagotavljati pravočasno in pravilno izvedbo vseh dejanj, potrebnih za varno uporabo in s tem povezano vzdrževanje vgrajenih električnih inštalacij. Lastnik stavbe ali električno zaključene celote v stavbi mora v program vzdrževanja stavbe v skladu s predpisi, ki urejajo vzdrževanje stavb, vnesti tudi pravila za uporabo in vzdrževanje električnih inštalacij, na podlagi katerih je omogočeno te stavbe ali električno zaključene celote v stavbi vzdrževati v skladu z zahtevami tega pravilnika.

(2) Če ima večstanovanjska ali nestanovanjska stavba upravnika, mora le-ta v okviru svojih pooblastil prevzeti skrb za izvedbo in evidentiranje dejanj iz prejšnjega odstavka.

(3) Naloge, povezane z vzdrževanjem električnih inštalacij, smejo opravljati le tisti izvajalci, ki izpolnjujejo pogoje po predpisih o graditvi objektov.

12. člen

(redna in izredna preverjanja)

(1) Redna preverjanja električnih inštalacij v stavbah, ki obsegajo vizualni pregled, preskuse in meritve električnih inštalacij, je treba izvajati v rokih, ki niso daljši od 16 let.

(2) V stavbah, kjer se skladiščijo eksplozivi oziroma imajo prostore s potencialno eksplozivno atmosfero je treba skladno s predpisi, ki urejajo protieksplozijsko zaščito, izvajati redna preverjanja enkrat na leto, vizualni pregled pa vsakih 6 mesecev.

(3) Ne glede na prvi odstavek tega člena je treba:

* redna preverjanja električnih inštalacij v stavbah v javni rabi izvajati v rokih, ki niso daljši od 8 let,
* redna preverjanja električnih inštalacij v stavbah ali električno zaključenih celotah, ki imajo na nizkonapetostno inštalacijo priključene naprave za proizvodnjo in hranjenje električne energije, izvajati v rokih, ki niso daljši od 8 let,
* redna preverjanja električnih inštalacij v stavbah ali električno zaključenih celotah, ki imajo na nizkonapetostno inštalacijo priključene polnilnice električnih vozil izvajati v rokih, ki niso daljši od 4 let in vsaj na pol leta izvajati vizualni pregled.

(4) Izredno preverjanje se opravi po poškodbah, popravilih ali posegih, vključno z obnovitvijo električnih inštalacij ter po priključitvi novih naprav za proizvodnjo in hranjenje električne energije, ki lahko vplivajo na njihovo varnost.

13. člen

(obseg preverjanj in zapisnik)

(1) Pri preverjanjih, navedenih v prejšnjem členu, se preveri varnost električnih inštalacij in sestavi zapisnik v obsegu in na način, kot je to določeno v tehnični smernici. Zapisnik mora podati jasno in nedvoumno oceno ugotovljenega stanja preverjene električne inštalacije. Če izvajalec preverjanja ugotovi nepravilnosti na električnih inštalacijah oziroma negativen vpliv na električne inštalacije priključenih naprav, opreme in strojev, ki predstavljajo ali bi lahko predstavljali nevarnost, v zapisnik vnese seznam nepravilnosti in doda predlog potrebnih ukrepov za sanacijo stanja.

(2) Lastnik stavbe je dolžan pristojnemu inšpekcijskemu organu iz tretjega odstavka 8. člena Gradbenega zakona dati na vpogled vso dokumentacijo, povezano z izvedenimi preverjanji električnih inštalacij. Po preverjanju električnih inštalacij in predložene dokumentacije lahko inšpektor odredi potrebne inšpekcijske ukrepe v skladu s predpisi, ki urejajo graditev objektov, energetiko, požarno varnost oziroma varnost in zdravje pri delu.

IV. PROJEKTNA DOKUMENTACIJA

14. člen

(navedba podlage za projektiranje)

(1) Projektant mora v projektni dokumentaciji v Prilogi 4 – Splošni podatki o gradnji – v rubriki Značilnosti za stavbe in v uvodu načrta elektrotehnike projekta za izvedbo izrecno navesti, ali je dokumentacija za izvedbo gradnje izdelana na podlagi tehnične smernice ali na podlagi 8. člena tega pravilnika.

(2) Če se v projektu uporabijo ukrepi iz 8. člena tega pravilnika, morajo biti v tehničnem poročilu projekta za izvedbo gradnje natančno opisane vse bistvene predpostavke, na podlagi katerih je projektant prišel do predlaganih rešitev.

15. člen

**(obveznost preverjanja dokumentacije za izvedbo gradnje)**

(1) Če projektant projektira električne inštalacije stavbe v skladu s 8. členom tega pravilnika, je treba opraviti preverjanje tistega dela dokumentacije za izvedbo gradnje, ki se nanaša na nadzor brezhibnosti in računske pravilnosti tistih sestavin načrta, ki določajo električne inštalacije stavbe, s katerimi se dokazuje, da predložena dokumentacija izpolnjuje zahteve tega pravilnika z najmanj enakovredno ravnjo, kot če bi bila uporabljena tehnična smernica.

(2) Preverjanje iz prejšnjega odstavka izvede projektant, ki deluje na področju, ki ga ureja ta pravilnik in ni sodeloval pri projektiranju obravnavane stavbe. Preverjanje v imenu in za potrebe projektanta opravi pooblaščeni inženir elektrotehniške stroke, ki ni sodeloval pri projektiranju obravnavane stavbe.

(3) Projektant, ki opravi preverjanje, vnese v zapisnik o preverjanju le tiste podatke, ki so bistveni za obseg preverjanja iz prvega odstavka tega člena. S podpisom zapisnika o preverjanju potrdi, da projekt izpolnjuje zahteve tega pravilnika. Zapisnik je priloga projektne dokumentacije za izvedbo gradnje.

V. PREHODNE IN KONČNE DOLOČBE

16. člen

(obstoječe stavbe)

Določbe 11. do 13. člena tega pravilnika se uporabljajo tudi za stavbe, ki so bile zgrajene pred 16. 6. 2009.

17. člen

(prenehanje veljavnosti)

Z dnem uveljavitve tega pravilnika preneha veljati Pravilnik o zahtevah za nizkonapetostne električne inštalacije v stavbah (Uradni list RS, št. 41/09, 2/12 in 61/17 – GZ).

18. člen

(začetek veljavnosti)

Ta pravilnik začne veljati petnajsti dan po objavi v Uradnem listu Republike Slovenije.

Št. 007-131/2019

Ljubljana, dne

EVA

Simon Zajc l.r.

Minister  
za okolje in prostor